Broj: 711-I-1874-P-215-20/22-06-19

Zagreb, 02. rujna 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom neanonimne prijave mogućeg sukoba interesa podnesene protiv dužnosnika Mate Čička, općinskog načelnika Općine Rugvica,** na 184. sjednici, održanoj 02. rujna 2022.g., donosi sljedeću

**ODLUKU**

**Postupak za odlučivanje o sukobu interesa protiv dužnosnika Mate Čička, općinskog načelnika Općine Rugvica, neće se pokrenuti s obzirom da iz prikupljenih podataka i dokumentacije u vezi prenamjene dužnosnikovog zemljišta kao i zemljišta njegovog oca iz poljoprivrednog u gospodarsko donošenjem VI. Izmjena i dopuna Prostornog plana Općine Rugvica, nisu utvrđene okolnosti koje bi upućivale na moguću povredu odredbi ZSSI-a počinjenu od strane navedenog dužnosnika.**

Obrazloženje

 Povjerenstvo je dana 29. rujna 2020.g. zaprimilo neanonimnu prijavu mogućeg sukoba interesa koja je u Povjerenstvu zaprimljena pod poslovnim brojem: 711-U-3503-P-215/20-01-16. U predmetnoj prijavi podnositelj navodi da je općinski načelnik Općine Rugvica Mato Čičak, tijekom VI. Izmjena i dopuna prostornog plana Općine Rugvica potpisao poziv za dostavu prijedloga te poslao zahtjev izrađivaču plana da se jedna njegova parcela kao i parcele njegova oca prenamijene u građevinsko zemljište te da je Općinsko vijeće potvrdilo navedene izmjene, a parcele njega i njegova oca spadaju u 22% ukupno prihvaćenih prijedloga za izmjenu.

 Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

 Člankom 3. stavkom 1. točkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona. Povjerenstvo je uvidom u Registar dužnosnika utvrdilo da je Mato Čičak obnašao dužnost općinskog načelnika Općine Rugvica u mandatu 2015.-2017.g., 2017.-2021.g. te ponovno od 20. svibnja 2021.g. Slijedom navedenog, povodom obnašanja navedene dužnosti, dužnosnik Mato Čičak obvezan je postupati sukladno odredbama ZSSI-a.

 Povjerenstvo je radi stjecanja saznanja u navedenom predmetu od Općine Rugvica zatražilo podatke je li Općina od 13. ožujka 2015.g. do dana upućivanja dopisa pokretala postupak izmjene prostornog plana Općine Rugvica te ukoliko jest koja je procedura (tko donosi i predlaže odluku o izmjeni, temeljem kojeg pravnog akta/propisa), koji je razlog izmjene prostornog plana, koliko puta je mijenjan prostorni plan, uključuje li izmjena i prenamjenu zemljišta, tko donosi odluku o lokacijama na kojima će se prenamjena zemljišta izvršiti, koje parcele su uključene u izmjenu te u čijem su vlasništvu iste te je li predložena izmjena dovršena.

 Općina Rugvica očitovala se dopisom KLASA: 023-01/20-01/702, URBROJ: 238/26-20-2 od 20. listopada 2020.g. navodeći da svaka izmjena i dopuna Prostornog plana uređenja Općine Rugvica započinje donošenjem Odluke Općinskog vijeća o izradi izmjena i dopuna prostornog plana uređenja Općine, pri čemu su sastavni dijelovi navedene Odluke i razlozi pokretanja izmjena i dopuna prostornog plana. Nadalje, navodi se da za izradu svih izmjena i dopuna prostornih planova Općina Rugvica angažira vanjske suradnike, to jest stručne izrađivače plana - urbaniste koji pregledavaju prikupljene zahtjeve, obrađuju ih i odlučuju o zakonskim mogućnostima prenamjene zemljišta, kao i da se tijekom postupka pribavljaju sve potrebne suglasnosti nadležnih javno-pravnih tijela, a po provedenoj javnoj raspravi stručni izrađivač plana - urbanist buduće izmjene i dopune plana, koje su tada već prošle njihovu stručnu analizu, prezentira Odboru za prostorno planiranje i projektiranje. Općina ističe da se Odbor za prostorno planiranje sastoji od sedam članova, te da su u istom zastupljeni predstavnici pozicije i opozicije te da nakon toga Općinsko vijeće donosi Odluku o izmjenama i dopunama prostornog plana uređenja.

 Nadalje, Općina navodi kako je Prostorni plan uređenja Općine Rugvica donesen na 32. sjednici Općinskog vijeća Općine Rugvica, održanoj 7. travnja 2005. godine te da su I. izmjene i dopune Plana donesene na 20. sjednici Općinskog vijeća Općine Rugvica, održanoj 19. srpnja 2007. godine, II. izmjene i dopune Plana donesene su na 11. sjednici Općinskog vijeća Općine Rugvica, održanoj 27. svibnja 2010. godine, III. izmjene i dopune Plana donesene su na 36. sjednici Općinskog vijeća Općine Rugvica, održanoj 15. veljače 2013. godine, IV. izmjene i dopune Plana donesene su na 13. sjednici Općinskog vijeća Općine Rugvica, održanoj 19. prosinca 2014. godine, V. izmjene i dopune Plana provodile su se u skladu sa Zakonom o prostornom uređenju („Narodne novine", broj 153/13), a započele su donošenjem Odluke o izradi V. izmjena i dopuna Plana na sjednici Općinskog vijeća 22. svibnja 2015. godine, VI. izmjene i dopune Plana provodile su se u skladu sa Zakonom o prostornom uređenju („Narodne novine“, broj 153/13. i 65/17.), a započele su donošenjem Odluke o izradi VI. izmjena i dopuna Plana na sjednici Općinskog vijeća 13. studenog 2017. godine. Općina u dopisu navodi da je navedena Odluka objavljena u „Službenom glasniku Općine Rugvica“, broj 7/17. od 14. studenog 2017. godine. Ističe se da je razlog pokretanja izmjena i dopuna Plana izrijekom naveden u članku 4. Odluke te da je Općina Rugvica kroz nekoliko godina prikupljala pojedinačne zahtjeve pravnih i fizičkih osoba za promjenom namjene zemljišta, odnosno proširenje građevinskog područja te je tako bilo prikupljeno oko 200 pojedinačnih zahtjeva koje je trebalo obraditi u postupku izrade izmjena i dopuna Plana. Osim toga, navodi se da je Općina Rugvica zbog zainteresiranosti te čestih upita potencijalnih ulagača planirala i proširenje postojeće poduzetničke zone Rugvica - sjever za oko 25 ha kao i da je tako planirano proširenje površine gospodarske namjene uz postojeći gospodarski objekt KFK d.o.o. iz razloga planiranog širenja proizvodnje, te ucrtavanja pristupne prometnice za navedenu zonu. Navodi se da je velik broj pojedinačnih zahtjeva rješavan u II. izmjenama i dopunama Prostornog plana uređenja Općine Rugvica 2010. godine. Nadalje, Općina navodi da je stručni izrađivač izmjena i dopuna prostornog plana uređenja Općine Rugvica bila tvrtka APE d.o.o.

 U odnosu na tijek navedenih izmjena Općina ističe da je dana 8. veljače 2018. god. na 8. sjednici Općinskog vijeća Općine Rugvica donesena Odluka o dopuni Odluke o izradi VI. Izmjena i dopuna Plana, a Odluka je objavljena u „Službenom glasniku Općine Rugvica“ broj 1/18. od 22. veljače 2018. godine te da je razlog dopune Odluke izmjena naziva Gospodarske zone IKEA ZAGREB u Trgovačka zona Rugvica. Nadalje, navodi da je 29. svibnja 2018. god. održan sastanak Odbora za prostorno planiranje i projektiranje na kojem je stručni izrađivač Plana održao prezentaciju i upoznao članove Odbora sa Nacrtom prijedloga Plana (Odbor čini 7 članova, od toga je 6 članova iz Općinskog vijeća kako iz pozicije, tako i iz opozicije, te jedan vanjski član). Ističe se da su prethodno izrađivaču Plana dostavljeni svi zaprimljeni zahtjevi na obradu, što znači da ih stručni izrađivači Plana - urbanisti, pregledavaju i ucrtavaju u grafiku, te predlažu njihovo rješavanje (zahtjev se prihvaća, ne prihvaća ili djelomično prihvaća) te ukoliko se zahtjev iz nekog razloga ne prihvaća ili se prihvaća djelomično navodi se razlog (planirani ili postojeći infrastrukturni koridori, zaštićeno područje prirodne ili kulturne baštine, čestica je udaljena od građevinskog područja naselja i nema riješen prometni pristup, nije moguće proširenje zbog relativno malog postotka izgrađenosti postojećeg građevinskog područja određenog naselja koje je propisano člankom 43. točkom 4. „Građevinska područja naselja mogu se proširivati samo ako je postojeće područje izgrađeno 50% ili više svoje površine", čestica se nalazi u Pl-vrlo vrijedno obradivo tlo na kojem nije moguće širenje građevinskog područja i dr.)

Nadalje, navodi se da je 24.srpnja 2018.god. stručni izrađivač dostavio Nacrt prijedloga Plana, te da se Nacrt prijedloga Plana uputio Zavodu za prostorno uređenje Zagrebačke županije na analizu. Dana 02. kolovoza 2018.god. Zavod je dostavio analizu usklađenosti Nacrta prijedloga Plana sa Prostornim planom Zagrebačke županije, te je 07. kolovoza 2018. god. načelnik općine sukladno članku 95. stavku 2. Zakona o prostornom uređenju donio Zaključak o utvrđivanju Prijedloga Plana, te upućivanju na javnu raspravu. Općina navodi da je u razdoblju od 17. do 31. kolovoza 2018. god. trajala javna rasprava o VI. Izmjenama i dopunama Plana te da je ista, sukladno članku 96. Zakona, objavljena na službenoj stranici Ministarstva graditeljstva i Općine Rugvica. Nadalje, ističe se da je dana 14. rujna 2018. god., sukladno članku 102. Zakona, izrađeno i objavljeno Izvješće o javnoj raspravi (na službenoj stranici Općine Rugvica i Ministarstva graditeljstva i prostornog uređenja), a da je dana 26. listopada 2018. god. Ministarstvo poljoprivrede dostavilo pozitivno mišljenje na Prijedlog Plana. Općina ističe kako je, u skladu s člankom 104. Zakona, 29. listopada 2018. god. načelnik Općine Zaključkom utvrdio Prijedlog Plana za ponovnu javnu raspravu te da je ista provedena od 08.-16. studenog 2018., nakon čega je dana 27. studenog 2018. god. izrađeno Izvješće o ponovnoj javnoj raspravi (objavljeno na stranici Općine i Ministarstva graditeljstva i prostornoga uređenja). Nadalje, navodi se da je dana 02. siječnja 2019. god., sukladno članku 105. Zakona, načelnik Općine donio Zaključak o utvrđivanju Konačnog prijedloga Plana, te isti dostavio Zavodu za prostorno planiranje Zagrebačke županije na mišljenje da bi dana 09. siječnja 2019. god. Zavod dostavio mišljenje. Nadalje, dana 25.siječnja 2019. god. dostavljeni su odgovori na zahtjeve za izmjenom Plana zaprimljeni u vrijeme javne rasprave, a 01. veljače 2019. god. održan je drugi sastanak Odbora za prostorno planiranje vezano za Izmjene i dopune Plana, te je stručni izrađivač prezentirao Konačni prijedlog VI. Izmjena i dopuna Prostornog plana uređenja Općine Rugvica prisutnim članovima. Općina navodi da je 14. veljače 2019. god. Općinsko vijeće Općine Rugvica na 16. sjednici Općinskog vijeća donijelo Odluku o donošenju VI. Izmjena i dopuna Plana (sa 9 glasova za i 3 suzdržana) te da je Odluka objavljena u „Službenom glasniku Općine Rugvica" broj 1/19.

 Općina navodi i da su se VII. izmjene i dopune Plana provodile u skladu sa Zakonom o prostornom uređenju („Narodne novine", broj 153/13, 65/17, 114/18, i 39/19), a započele su donošenjem Odluke o izradi I. izmjena i dopuna Urbanističkog plana uređenja gospodarske zone naselja Rugvica (UPU-20) i s time povezanih VII. izmjena i dopuna Prostornog plana uređenja Općine Rugvica na 24. sjednici Općinskog vijeća održane 20. veljače 2020. godine te opisuje postupak donošenja istih.

 U prilog svojem očitovanju Općina Rugvica dostavlja i dokumentaciju koja, između ostalog, uključuje Odluku o izradi VI. izmjena i dopuna Prostornog plana Općine Rugvica donesenu od strane Općinskog vijeća Općine Rugvica, zapisnik s V. sjednice Općinskog vijeća Općine Rugvica, Odluku o dopuni Odluke o izradi VI. izmjena i dopuna Prostornog plana uređenja Općine Rugvica, Popis pozitivno obrađenih zahtjeva u vi. izmjenama i dopunama PPU Općine Rugvica, Izvješće o javnoj raspravi, Odluku o donošenju VI. izmjena i dopuna Prostornog plana uređenja Općine Rugvica te Popis pozitivno obrađenih zahtjeva u VI. izmjenama i dopunama PPU Općine Rugvica.

 Povjerenstvo je potom od Općine Rugvica zatražilo i podatak na koji način je izvršen odabir tvrtke APE d.o.o. za izradu prijedloga VI. prostornog plana Općina Rugvica te ukoliko se radilo o slučaju da se izbor vršio temeljem Zakona o javnoj nabavi („Narodne novine“, broj 120/16) ili se radilo o slučaju bagatelne javne nabave, na koji je način u svakom konkretnom slučaju pribavljena ponuda navedenog trgovačkog društva (po javnom pozivu, po izravnom pozivu prema više ili samo jednom subjektu) i po kojoj pravnoj osnovi (odredbi općeg akta Općine Rugvica kojom je uređena jednostavna nabava) te koja je bila vrijednost nabave.

 Općina Rugvica očitovala se dopisom KLASA: 023-01/21-01/682, URBROJ: 238/26-21-2 od 20. listopada 2021.g. navodeći da je Planom nabave Općine Rugvica za 2017.godinu, pod rednim brojem 130 bila predviđena nabava usluge izrade izmjena i dopuna Prostornog plana Općina Rugvica, procijenjene vrijednosti 120.000,00 kn bez PDV-a. Općina ističe da se s obzirom da su u Općinskom proračunu bila osigurana sredstva, te da je procijenjena vrijednost nabave predmetne usluge viša od 100.000,00, a manja od 200.000,00 kuna bez PDV-a pristupilo provođenju postupka nabave sukladno tada važećem Pravilniku o provedbi postupaka nabave bagatelne vrijednosti u Općini Rugvica („Službeni glasnik Općine Rugvica“, broj: 4/15 i 9/16 ). Nadalje, navodi se da je sukladno članku 4. gore navedenog Pravilnika dana 16.11.2017.godine donesena Odluka o početku postupka nabave koja u sebi sadrži naziv predmeta nabave, procijenjenu vrijednost nabave, podatke o osobama koje provode postupak te podatke o osobama kojima će se poslati poziv na dostavu ponude. Općina ističe da je za nabavu visine 100.000,00 kn bez PDV-a do 200.000,00 kn bez PDV-a člankom 5. Pravilnika određeno kako naručitelj u pravilu prikuplja više ponuda, te da je naručitelj, odnosno Općina Rugvica kao što je i inače radila u sličnim nabavama, poslala poziv na adrese tri gospodarska subjekta navedena Odlukom o početku postupka nabave. Ističe se da je Poziv na dostavu ponuda Općina poslala na sva tri gospodarska subjekta preporučeno poštom sa povratnicom, te da su sva tri gospodarska subjekta pozive zaprimila 21.11.2017.godine. Natječajnom dokumentacijom je određeno da je osoba zadužena za komunikaciju s ponuditeljima voditeljica Odsjeka za prostorno planiranje i komunalne djelatnosti. Nadalje, Općina ističe da su do roka za dostavu ponuda, odnosno do 27.11.2017.godine u 09,00 sati zaprimljene ponude dva ponuditelja, što je utvrđeno upisnikom o zaprimanju ponuda potpisanom od strane ovlaštene osobe, koja potom 27.11.2017.godine u 09,00 dostavljene ponude predaje Povjerenstvu određenom Odlukom o početku postupka nabave koje pristupa otvaranju pristiglih ponuda, o tom sastavlja zapisnik o otvaranju ponuda, te odmah potom i zapisnik o pregledu i ocjeni ponuda. Nadalje, navodi se da je Zapisnikom o pregledu i ocjeni ponuda Povjerenstvo utvrdilo da su do roka za dostavu ponuda pristigle dvije ponude, od čega je jedna ponuda viša od procijenjene vrijednosti nabave (ponuda iznosi 130.000,00 kn bez PDV-a ), te kao takva neprihvatljiva. Stoga, Općina navodi da je jedina ponuda koja je u cijelosti u skladu s natječajnom dokumentacijom i u okviru procijenjene vrijednosti nabave (ponuda je na iznos od 120.000,00 kn bez PDV-a ) ponuda tvrtke APE d.o.o., te je obzirom na kriterij najniže cijene uz ispunjavanje svih uvjeta iz natječajne dokumentacije ista po sudu povjerenstva ocijenjena najpovoljnijom. Nadalje, navodi se da je istog dana donesena Odluka o izboru tvrtke APE d.o.o. za izrađivača VI. Izmjena i dopuna Prostornog plana uređenja Općine Rugvica te se navedena odluka dostavila svim pozvanim gospodarskim subjektima, pa i gospodarskom subjektu koji nije dostavio svoju ponudu, a koju isti zaprimaju 30.11.2017.godine (dva gospodarska subjekta ) i 01.12.2017.godine ( jedan gospodarski subjekt).

 U privitku svoga očitovanja Općina Rugvica dostavila je plan nabave Općine Rugvica za 2017.godinu, Pravilnik i izmjene Pravilnika o provedbi postupaka nabave bagatelne vrijednosti u Općini Rugvica, Odluku o početku postupka nabave bagatelne vrijednosti, Poziv na dostavu ponude s natječajnom dokumentacijom, povratnice o zaprimanju poziva na dostavu ponude, upisnik o zaprimanju ponuda, Zapisnik o otvaranju ponuda, Zapisnik o pregledu i ocjeni ponuda, Odluku o odabiru te povratnice odluke o odabiru za sva tri pozvana gospodarska subjekta.

 Člankom 86. Zakona o prostornom uređenju („Narodne novine“, broj 153/13, 65/17, 114/18, 39/19, 98/19) propisano je da izrada prostornog plana započinje na temelju odluke o izradi prostornog plana, dok je stavkom 3. istoga članka propisano da Odluku o izradi prostornog plana područne (regionalne), odnosno lokalne razine donosi predstavničko tijelo jedinice područne (regionalne), odnosno lokalne samouprave po prethodno pribavljenom mišljenju sukladno posebnim zakonima kojima se uređuje zaštita okoliša i prirode.

 Člankom 94. Zakona o prostornom uređenju propisano je da se o prijedlogu prostornog plana provodi javna rasprava u kojoj može sudjelovati svatko te da sudionici u javnoj raspravi daju mišljenja, prijedloge i primjedbe na prijedlog prostornog plana u roku i na način propisan tim Zakonom.

 Člankom 105. Zakona o prostornom uređenju propisano je da nacrt konačnog prijedloga prostornog plana izrađuje stručni izrađivač u suradnji s nositeljem izrade nakon što je provedena javna rasprava i izrađeno izvješće o javnoj raspravi.

 Uvidom u Zapisnik sa V. sjednice Općinskog vijeća Općine Rugvica utvrđeno je da je Općinsko vijeće jednoglasno donijelo Odluku o izradi VI. izmjena i dopuna Prostornog plana Općine Rugvica te da je na navedenoj sjednici prisustvovao i općinski načelnik Mato Čičak.

 Uvidom u popis obrađenih zahtjeva za izmjenu plana utvrđeno je da se na navedenom popisu nalaze zemljišta dužnosnika, livade i oranice za koje se prihvaća zahtjev za proširenje građevinskog područja kao i zemljište dužnosnikova oca, točnije oranica za koju se također prihvaća zahtjev za proširenje građevinskog područja. Iz navedenog popisa razvidni su i razlozi neprihvaćanja određenog broja zahtjeva koji se, između ostalog, temelje na udaljenosti nekretnine od postojećeg građevinskog zemljišta bez prometnog pristupa i malog postotka izgrađenosti postojećeg građevinskog područja naselja prema odredbama Zakona o prostornom uređenju.

 Uvidom u Zapisnik sa XVI. Sjednice Općinskog vijeća Općine Rugvica utvrđeno je da je na navedenoj sjednici pod točkom 3. dnevnog reda u diskusiji o izmjenama prostornog plana sudjelovao i sam dužnosnik kao načelnik Općine Rugvica te da je potom Općinsko vijeće s devet glasova za i tri suzdržana glasa donijelo Odluku o donošenju VI. izmjena i dopuna Prostornog plana uređenja Općine Rugvica. Iz navedenog zapisnika utvrđeno je da je u diskusiji dužnosnik sudjelovao na način da je okupljenima obrazlagao razloge neprihvaćanja određenih zahtjeva.

 Uvidom u dostavljenu dokumentaciju vezano uz postupak javne nabave za odabir izrađivača plana Povjerenstvo je utvrdilo kako je Općina Rugvica postupak provela sukladno tada važećem Pravilniku o provedbi postupaka nabave bagatelne vrijednosti u Općini Rugvica (Službeni glasnik Općine Rugvica broj: 4/15 i 9/16 ).

 Povjerenstvo u postupku nije utvrdilo povezanost između trgovačkog društva APE d.o.o. i dužnosnika Mate Čička u smislu članka 4. stavka 5. ZSSI-a.

 Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim, a posebice kada privatni interes dužnosnika utječe na njegovu nepristranost, zatim kada se osnovano može smatrati da privatni interes dužnosnika utječe te kada privatni interes može utjecati na nepristranost dužnosnika u obavljanju javne dužnosti.

 Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

 Člankom 7. propisana su zabranjena djelovanja dužnosnika te je podstavkom c) propisano da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

 Člankom 4. stavkom 2. ZSSI-a propisano je da je član obitelji dužnosnika u smislu ovog Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika. Stavkom 5. istoga članka ZSSI-a propisano je da su povezane osobe u smislu ZSSI-a osobe iz stavka 2. tog članka te ostale osobe koje se prema drugim osnovama i okolnostima opravdano mogu smatrati interesno povezane s dužnosnikom.

 U ovome slučaju nije sporno da je dužnosnik Mato Čičak u okviru svoje ovlasti poduzimao radnje koje se odnose na donošenje prostornog plana kojim je, između ostalih, i zemljište u njegovu te vlasništvu njegova oca promijenilo namjenu.

 Povjerenstvo ističe kako dužnosnik, kao i svaka fizička osoba, ima pravo zatražiti izmjenu prostornog plana za svoju zemljišnu česticu, a ovo pravo imaju i članovi njegove obitelji, međutim, Povjerenstvo također ističe kako je dužnosnik nakon podnošenja zahtjeva za izmjenom trebao biti svjestan svoje uloge općinskog načelnika u predmetnom postupku te bi stoga radi očuvanja vjerodostojnosti i sprječavanja percepcije da koristi javnu dužnost za osobni probitak ili probitak člana obitelji bilo uputno da je širu javnost i Općinsko vijeće upoznao s činjenicom da se u zahtjevima za prenamjenu zemljišta nalaze zemljišta u njegovom vlasništvu te zemljišta u vlasništvu njegovog oca.

 Osim toga, bilo bi uputno da se u konkretnoj situaciji dužnosnik izuzeo iz postupka te da je svoje ovlasti delegirao na tadašnjeg zamjenika općinskog načelnika.

 Međutim, s obzirom da je pored dužnosnika bilo više predlagača izmjena prostornog plana Općine Rugvica, te da isti nije diskrecijski i samostalno donio Odluku o VI. izmjenama i dopunama Prostornog plana uređenja Općine Rugvica, već je to nakon provedenog propisanog postupka učinilo Općinsko vijeće, koje je i utvrdilo potrebu njegove izrade donošenjem Odluke o izradi Prostornog plana, te da je prilikom izbora izrađivača plana poštovana procedura propisana Pravilnikom o provedbi postupaka nabave bagatelne vrijednosti u Općini Rugvica i Zakonom o prostornom uređenju, pri čemu nije utvrđeno da bi dužnosnik na bilo koji način bio povezan sa odabranim stručnim izrađivačem plana, Povjerenstvo nije utvrdilo okolnosti koje bi upućivale na moguću povredu odredbi ZSSI-a od strane dužnosnika.

 Slijedom navedenog, Povjerenstvo je utvrdilo predmetnu prijavu neosnovanom i na temelju članka 39. stavka 1. ZSSI-a, donijelo odluku da neće pokrenuti postupak sukoba interesa kao izreci.

 PREDSJEDNICA POVJERENSTVA

 Nataša Novaković, dipl.iur

Dostaviti:

1. Dužnosnik Mato Čičak, osobnom dostavom
2. Objava na internetskoj stranici Povjerenstva
3. Pismohrana